text: রাহুলের বিরুদ্ধে প্রিয়াঙ্কার মামলা | বিনোদন | The Daily Ittefaq
  অনলাইন ডেস্ক২১ জুন, ২০১৮ ইং ১৬:৪০ মিঃ
  যৌথ সম্মতিতে আলাদা হয়েছিলেন তারা। এবার ছেলে সহজের দায়িত্ব এড়িয়ে যাওয়ার অভিযোগে রাহুলের বিরুদ্ধে মামলা দায়ের করলেন প্রিয়াঙ্কা সরকার।
  গত দুবছর ধরে ছেলে সহজকে একা সামলাচ্ছেন প্রিয়াঙ্কা। চলতি মাসের শুরুতেই রাহুলকে নোটিশ পাঠিয়েছেন তিনি। অভিযোগ, সহজের ভরণপোষণের দায়িত্ব এড়িয়ে যাওয়া এবং প্রিয়াঙ্কাকে শারীরিক ও মানসিক নির্যাতন করা। অন্যদিকে, রাহুলের দাবি, প্রিয়াঙ্কা যে পরিমাণ টাকা দাবি করেছেন, তা দেয়া সম্ভব নয়।
  প্রথমে 'মিউচ্যুয়াল সেপারেশন'এর রাস্তায় হাঁটলেও হঠা়ৎ কেন মামলা করলেন এমন প্রশ্নের জবাবে প্রিয়াঙ্কা বলেন, 'এতদিন বিষয়টা প্রকাশ্যে না আনলেও এবার সহজের ভবিষ্যতের কথা ভেবে লড়াই করতে হবে আমাকে।'
  ওদিকে রাহুলের দাবি, সহজকে ভাল বোর্ডিং স্কুলে ভর্তির ফি-বাবদ তার থেকে এক কোটি ২৫ লাখ টাকা চান প্রিয়াঙ্কা। রাহুল বলেন, 'সহজের দায়িত্ব আমিও নিতে চাই। কিন্তু দাবিগুলো তো যুক্তিসঙ্গত হতে হবে। প্রিয়াঙ্কা এককালীন বিরাট অঙ্কের টাকা দাবি করলে কিছু করার নেই আমার।'
  প্রিয়াঙ্কা অভিযোগ করেন, গত দু'বছরে মাঝে মাঝে এসে সহজের সঙ্গে খেলা করে যাওয়া ছাড়া আর তেমন কিছুই করেননি রাহুল। তার উপর শারীরিক ও মানসিক নির্যাতন চালিয়েছেন রাহুল। এই প্রসঙ্গে রাহুলের বক্তব্য, 'গত দেড় বছর আমরা ভাল বন্ধু হিসেবে থেকেছি। হঠাৎ এমন কী হয়ে গেল যে, আমি এতটা খারাপ হয়ে গেলাম? প্রিয়াঙ্কার কাছে এখন টাকাটা মুখ্য হয়ে দাঁড়িয়েছে।'